Teñvalaat a rae an aergelch en Alamagn er bloavezhioù 1920 ha rebechet e oa outañ e orin yuzev hag e venoioù peochelour. Nemedo ket e surentez ken en Alamagn abalamour da nerzh ar strolladoù broadelour alaman ha da hini an Nazied. Nebeut amzer goude ma erruas Hitler e penn ar Stad, e deroù 1933, e klevas e oa bet preizhet e di e Caputh gant an nazied, ha divizout a reas ne zistrofe ket dar Reich. Goude bezañ bet o chom pell war aod Belgia e reas e annez er Stadoù-Unanet, ma labouras en Institute for Advanced Study e Princeton. Pal e enklaskoù a oa sevel un damkan da unaniñ ar gravitadur hag an dredanwarellegezh, met ne zeuas ket a-benn, ha kement-se a viras outañ marteze a ober dizoloadennoù all war tachennoù frouezhusoch.